Συναγωγή Καχάλ Σαλόμ

Η Συναγωγή Καχάλ Σαλόμ (Εβραϊκά: בית הכנסת קהל קדוש שלום) είναι μια Σεφαραδική συναγωγή στη La Juderia, στην εβραϊκή συνοικία της πόλης της Ρόδου στη Ρόδο. Είναι η παλαιότερη συναγωγή σε χρήση σήμερα στην Ελλάδα. 

## Ιστορία
Η Εβραϊκή παρουσία στη Ρόδο μετράει περίπου 2.300 χρόνια. Κατά καιρούς, οι Εβραίοι διώκονταν από τους Ρωμαίους, τους Ιππότες, και άλλους κατακτητές του νησιού. Ωστόσο, κατά τη διάρκεια της οθωμανικής κυριαρχίας, οι Εβραίοι της Ρόδου ευημέρησαν, και πολλοί εξόριστοι Σεφαραδίτες εγκαταστάθηκαν εκεί, ιδιαίτερα στην πόλη της Ρόδου, όπου έχτισαν πολλές συναγωγές (υπήρχαν έξι, συμπεριλαμβανομένου της Καχάλ Σαλόμ). Η συναγωγή αυτή κατασκευάστηκε το 1577 (5338 στο εβραϊκό ημερολόγιο) και έκτοτε χρησιμοποιείται. Η συναγωγή και οι πιστοί της ευημέρησαν υπό την οθωμανική κυριαρχία στον εικοστό αιώνα. Ωστόσο, το Βασίλειο της Ιταλίας ανέλαβε τα νησιά των Δωδεκανήσων το 1912 και μεγάλος αριθμός Εβραίων της Ρόδου είχε αρχίσει να μεταναστεύει κατά τη διάρκεια της δεκαετίας του 1930, καθώς ένιωθαν να απειλούνται από το φασιστικό ιταλικό καθεστώς. Όταν η ιταλική φασιστική κυβέρνηση κατέρρευσε, το νησί τέθηκε υπό άμεσο γερμανικό έλεγχο το 1943 και περισσότεροι από 1.550 από τους 1.700 Εβραίους του νησιού στάλθηκαν και θανατώθηκαν στα ναζιστικά στρατόπεδα συγκέντρωσης. Η Συναγωγή Καχάλ Σαλόμ ήταν η μόνη από τις τέσσερις συναγωγές στη Λα Τζουδέρια (η εβραϊκή συνοικία της πόλης της Ρόδου) εκείνη τη στιγμή που διασώθηκε από  βομβαρδισμό κατά τη διάρκεια του Β' Παγκοσμίου Πολέμου. Υπάρχουν ακόμη, αλλά δεν λειτουργούν, η συναγωγή Γκράντε (σώζεται το δάπεδο και περιμετρικοί τοίχοι της), η συναγωγή Τικούν Χατσότ ή Kal de los Ricos (έχει πουληθεί σε νέο ιδιοκτήτη) και η συναγωγή Ταλμούντ Τορά (επίσης, ανήκει σε νεό ιδιοκτήτη). Σήμερα, η συναγωγή  χρησιμοποιείται μόνο κατά τη διάρκεια του καλοκαιριού, όταν υπάρχει εισροή Εβραίων τουριστών και Εβραίων με καταγωγή από το νησί, καθώς υπάρχουν μόνο 35 Εβραίοι στο νησί σήμερα. O χώρος του πρώην γυναικωνίτη της συναγωγής στεγάζει σήμερα το Εβραϊκό Μουσείο της Ρόδου.

## Διάταξη
Τα περισσότερα χαρακτηριστικά της Συναγωγής  ταιριάζουν με αυτά των Σεφαραδικών και Οθωμανικών συναγωγών. Με βάση την κάτοψη της συναγωγής, το ξύλινο βήμα, ή το βάθρο, από το οποίο διαβάζεται η Σέφερ Τορά, βρίσκεται στο κέντρο του ναού. Το βοτσαλωτό δάπεδο σε γεωμετρικά σχήματα σε δύο χρώματα - άσπρο και μαύρο - είναι χαρακτηριστικό της τοπικής παράδοσης και συναντάται σε σπίτια, αυλές και σε πεζοδρόμια στη Ρόδο. Ένα ασυνήθιστο χαρακτηριστικό του ναού είναι το γεγονός ότι υπάρχουν δύο κιβωτοί όπου φυλλάσονται οι Πάπυροι του Νόμου (Torah) και στις δύο πλευρές της πόρτας που οδηγεί στην εσωτερική αυλή. Η παράδοση αυτή, κατά πάσα πιθανότητα, έχει τις ρίζες της στην αρχαία συναγωγή στις Σάρδεις της Τουρκίας. Υπάρχει επίσης ένα σιντριβάνι στην αυλή που χρησιμοποιείται για το πλύσιμο των χεριών από τους ραβίνους πριν απαγγείλουν τις ιερείς ευλογίες.

## Πλάκες
Ορισμένες πλάκες κοσμούν το εξωτερικό και το εσωτερικό της συναγωγής. Οι περισσότερες γραμμένες  κυρίως στην Ισπανοεβραϊκή γλώσσα, τη γλώσσα της Σεφαραδικής κοινότητας και στα εβραϊκά. Μία πλάκα, γραμμένη στα γαλλικά, είναι αφιερωμένη στα μέλη της κοινότητας που πέθαναν κατά τη διάρκεια του Ολοκαυτώματος.

## Παρούσα κατάσταση
Η συναγωγή λειτουργεί, ενώ στον πρώην γυναικωνίτη στεγάζεται το Εβραϊκό Μουσείο της Ρόδου για την ιστορία της κοινότητας. Δίπλα στην είσοδο της συναγωγής βρίσκονται και τα γραφεία της Κοινότητας, ενώ στον όροφο, η εβραϊκή βιβλιοθήκη της Κοινότητας.

## Παραπομπές


Κατηγορία:Συναγωγές στην Ελλάδα
Κατηγορία:Κτίρια και κατασκευές στη Ρόδο